Regionsudvalgets udtalelse om:

- "Meddelelse fra Kommissionen til Rådet og Europa-Parlamentet 'Mod et integreret europæisk jernbanesystem'",

- "Kommissionens forslag til Europa-Parlamentets og Rådets direktiv om jernbanesikkerhed i EU og om ændring af Rådets direktiv 95/18/EF om udstedelse af licenser til jernbanevirksomheder og direktiv 2001/14/EF om tildeling af jernbaneinfrastrukturkapacitet og opkrævning af afgifter for brug af jernbaneinfrastruktur samt sikkerhedscertificering",

- "Kommissionens forslag til Europa-Parlamentets og Rådets direktiv om ændring af Rådets direktiv 96/48/EF og direktiv 2001/16/EF om interoperabilitet i det transeuropæiske jernbanesystem",

- "Kommissionens forslag til Europa-Parlamentets og Rådets direktiv om ændring af Rådets direktiv 91/440/EØF om udvikling af Fællesskabets jernbaner",

- "Kommissionens forslag til Europa-Parlamentets og Rådets forordning om oprettelse af et europæisk jernbaneagentur", og

- "Henstilling med henblik på Rådets afgørelse om bemyndigelse af Kommissionen til at føre forhandlinger om vilkårene for Fællesskabets tiltrædelse af konventionen om internationale jernbanebefordringer (COTIF) af 9. maj 1980 som ændret ved Vilnius-protokollen af 3. juni 1999"

(2003/C 66/02)

REGIONSUDVALGET HAR -

under henvisning til Kommissionens meddelelse til Rådet og Europa-Parlamentet "Mod et integreret europæisk jernbanesystem" (KOM(2002)18 endelig),

under henvisning til forslagene til direktiv om jernbanesikkerhed i EU, (KOM(2002) 21 endelig - 2002/0022(COD)), interoperabilitet i det transeuropæiske jernbanesystem, (KOM(2002) 22 endelig - 2002/0022(COD)), ændring af Rådets direktiv 91/440/EØF om udvikling af Fællesskabets jernbaner (KOM(2002) 25 endelig - 2002/0025 (COD)),

under henvisning til forslag til Europa-Parlamentets og Rådets forordning om oprettelse af et europæisk jernbaneagentur (KOM(2002) 23 endelig - 2002/0024 (COD)),

under henvisning til Rådets henstilling vedrørende forhandlinger om vilkårene for Fællesskabets tiltrædelse af konventionen om internationale jernbanebefordringer (COTIF) (KOM(2002) 24 endelig),

under henvisning til Kommissionens beslutning af 24. januar 2002 og Rådets beslutning af 21.-22. februar 2002 om i henhold til EF-traktatens artikel 265, stk. 1, og artikel 71 at anmode om Regionsudvalgets udtalelse,

under henvisning til præsidiets beslutning af 6. februar og 12. marts 2002 om at henvise det forberedende arbejde til Underudvalget for Territorial Samhørighed,

under henvisning til Regionsudvalgets tidligere udtalelse om forslaget til Europa-Parlamentets og Rådets direktiv om interoperabilitet i det transeuropæiske jernbanesystem for konventionelle tog (KOM(1999) 617 endelig - 1999/0252 COD) (CdR 94/2000 endelig)(1),

under henvisning til Regionsudvalgets tidligere udtalelse om hvidbogen "Den europæiske transportpolitik til 2010 - De svære valg" (KOM(2001) 370 endelig) (CdR 54/2001 endelig)(2),

under henvisning til Regionsudvalgets udtalelse om "Forslag til Europa-Parlamentets og Rådets forordning om EF-tilskud til godstransportsystemets miljøpræstationer" (KOM(2002) 54 endelig - 2002/0038 (COD)) (CdR 103/2002 fin),

under henvisning til forslag til udtalelse vedtaget af Underudvalget for Territorial Samhørighed den 24. juni 2002 (CdR 97/2002 rev.) (ordførere: Bernard Soulage - F/PSE, medlem af regionalrådet i Rhône-Alpes, og Flo Clucas - UK/ELDR, medlem af Liverpool City Council) -

vedtaget følgende udtalelse på den 46. plenarforsamling (mødet den 10. oktober 2002).

1. Generelle bemærkninger

1.1. Regionsudvalget bifalder de bestræbelser, der er gjort for at fremme og gennemføre et integreret europæisk jernbanenet, som er en nødvendig forudsætning for igen at skabe dynamik i et uundgåeligt transportmiddel, hvis det skal lykkes at skabe en bæredygtig transportpolitik i EU, således som det foreskrives i hvidbogen.

1.2. Hvad angår de fremtidige aktioner, der er planlagt for at skabe dynamik på jernbanemarkedet, og som omhandles i anden del af meddelelsen "Mod et integreret europæisk jernbanesystem", er Regionsudvalget enig i Kommissionens overvejelser om behovet for at forbedre kvalitetsniveauet med hensyn til jernbanevirksomhedernes ydelser, bl.a. gennem transportkontrakter, der tager større hensyn til kundernes forventninger, samt foranstaltninger for at skabe incitamenter og sanktioner ved for lav kvalitet. Pris, hastighed og kvalitet er parametre, som man ikke kommer uden om, når jernbaner skal gøres mere attraktive, men Regionsudvalget understreger dog også, at det er nødvendigt, at der anlægges et overordnet syn på alle transportmidler, og at der således fastlægges en sammenhængende og fuldstændig ramme for tilrettelæggelsen af, lovgivningen om og fastsættelsen af takster for godstransporten, således at navnlig jernbanetransport, transport ad de indre vandveje, short-sea-shipping og kombitransport fremmes.

1.3. En sådan regulering forudsætter, at man har en forståelse for transportkæden som helhed - fra startstedet til den endelige destination - idet man især bør koncentrere sig om det serviceniveau, der leveres i løbet af rejsen ved hjælp af multimodale platforme for lastning og endelig fordeling, men også om at give perifere regioner bedre adgang til jernbaneknudepunkter ved at reducere flaskehalse. Der er bekymringer i visse regioner over den stærke belastning af transitområder, såsom bjerge, byområder og områder med et sårbart miljø.

I den forbindelse vil det være særdeles nyttigt at etablere tværregionale samarbejdsstrukturer, som skal have til opgave at løse flaskehalsproblemer i korridorer på en ensartet måde og med direkte inddragelse af den lokale befolkning. Sådanne organer kunne blive direkte ansvarlige for anlæg af den nødvendige infrastruktur med udgangspunkt i hovedjernbanelinien og som forberedelse til initiativer til sammenkobling med nationale jernbanenet.

1.4. Det er imidlertid vigtigt, at den prioriterede tildeling af kanaler til langdistancetransport ad jernbaner forbliver foreneligt med to mål: dels målet om at reducere transporttjenesters samlede tidsforbrug, dels målet om at gøre jernbanetjenesterne mere attraktive for de rejsende, især hvad angår forbindelserne i større bymæssige bebyggelser. Hvis de tilgængelige kanaler skal udnyttes effektivt, forudsætter det en harmonisering af hastigheder, idet man skal forsøge at finde mulige årsager til hindring af transporten (rangering, sortering osv.). I den henseende understreger Regionsudvalget den betydning, som det tillægger oprettelsen af det transeuropæiske jernbanegodstransportnet, som udgør skelettet til en integreret ordning med vægt på servicekvalitet.

1.5. Regionsudvalget bemærker, at jernbanegodstransportens andel er gået ned, i takt med at transportkundernes behov for højere kvalitet og for mere præcise leveringer osv. er steget. Regionsudvalget mener, at det er vigtigt at træffe foranstaltninger for at øge kvaliteten af de tjenester, som jernbaneforetagender leverer, og at jernbanegodstransporten uden sådanne ledsagende foranstaltninger fortsat vil være i tilbagegang.

1.6. Uanset om jernbanetransporten tilkæmper sig en større markedsandel er det nødvendigt, at denne transportforms miljøpræstation (larm og luftforurening) i de områder, der køres igennem, forbedres, ligesom det er vigtigt at opretholde et højt sikkerhedsniveau. Regionsudvalget vil være meget opmærksom på disse aspekter, som i høj grad har direkte betydning for befolkningerne og de lokale myndigheder, og går ind for inddragelse af disse myndigheder i tværregionale samarbejdsstrukturer, som er beskæftiget direkte med disse spørgsmål.

1.7. Hvad angår international personbefordring med jernbane, er udviklingen af højhastighedstjenester, der forbinder regionerne - med bæredygtig udvikling for øje - et initiativ, der bør fremmes, men dette skal gøres inden for rammerne af en ordning, der integrerer forbindelserne mellem områderne ved hjælp af et regionalt kvalitetstilbud, der baseres på tidsplanen ved forbindelserne.

1.8. Ligeledes er det nødvendigt at fremme udviklingen af grænseoverskridende tjenester, der udgør et ganske betydeligt marked for pendlere. Indgåelsen af aftaler mellem de berørte regioner skal lettes for at sikre, at sådanne tjenester kendetegnes af et højt kvalitets- og rentabilitetsniveau.

1.9. Regionsudvalget bifalder forslagene om gensidig anerkendelse af jernbanepersonalets uddannelse, som ifølge Regionsudvalget er nødvendige, hvis der skal udvikles et ægte EU-jernbanesystem. Det bemærkes dog, at artikel 12 i forslaget til direktiv ikke indeholder specifikke krav om sproguddannelse og kompetencer med hensyn til det frontlinjepersonale, der har betydning for sikkerheden, og som leverer internationale jernbanetjenester.

1.10. Regionsudvalget ser gerne, at Kommissionen udarbejder flere forslag om specifik uddannelse og certificering af kompetencer inden for relevante sprog med hensyn til det frontlinjepersonale, der har betydning for sikkerheden, og som leverer internationale jernbanetjenester.

1.11. Regionsudvalget er enigt i behovet for at styrke investeringerne i jernbaner i hele EU, men ønsker at understrege, at der bør rettes særlig opmærksomhed mod den økonomiske, sociale og territoriale samhørighed i forbindelse med sådanne investeringer. Regionsudvalget understreger, at udviklingen af EU's jernbanestruktur især skal være til gavn for tilbagestående og perifere regioner under overholdelse af EU's konkurrence- og statsstøtteregler. Investeringer, der i højere grad koncentrerer den økonomiske udvikling i Europas hjerte, vil ikke kunne accepteres af Regionsudvalget.

1.12. Regionsudvalget bemærker, hvor vigtigt det er for miljøet, at jernbanetjenester er af høj kvalitet, især i bjergområder og andre områder med en enestående naturskønhed. Kommissionen opfordres til at fremsætte forslag om infrastrukturer for både jernbaner og veje, som i tilstrækkelig grad tager hensyn til begge transportformers miljøindvirkning med en reduktion af det samlede støjniveau og af transportens skadelige virkning på miljøet for øje, ligesom der opfordres til elektrificering af jernbaner, der går gennem miljøfølsomme regioner, således at brugen af elektrisk trækkraft for trafikken gennem disse regioner kan maksimeres.

1.13. Regionsudvalget forventer dog også af forslagene vedrørende infrastrukturfinansiering, at man omhyggeligt undersøger virkningerne af forskellige brugsafgifter på transportprisen og dermed på konkurrencesituationen i Europa, samt at der hurtigst muligt etableres en passende ramme, som kan sikre fair territorial konkurrence.

2. Bemærkninger om de forskellige projekter

2.1. Sikkerhed under jernbanetransport

2.1.1. Selv om Regionsudvalget gerne vil være med til at forbedre sikkerheden ved EU's jernbaner, understreger det, at et sådant system ikke bør føre til minimumsstandarder, der kan accepteres af alle medlemsstater. Regionsudvalget støtter i høj grad tiltag til forbedring og indførelse af strenge sikkerhedsstandarder for at sikre, at EU-borgere og SMV'er kan få tillid til EU's jernbanesystemer.

2.1.2. Regionsudvalget mener ligeledes, at det er nødvendigt at harmonisere sikkerhedsreglerne i hele EU med henblik på ved internationale jernbanegodstjenester gradvist at åbne jernbanenettene for flere forskellige jernbaneoperatører.

2.1.3. Fastlæggelse af fælles normer, en klar fordeling af kompetence- og ansvarsområder for landene, infrastrukturforvalterne og jernbaneoperatørerne samt gennemsigtighed på de påkrævede niveauer og operatørernes kapacitet er uundværlige elementer, når det gælder om at sikre et højt sikkerhedsniveau for denne transportform.

2.1.4. Oprettelsen af nationale sikkerhedsmyndigheder, der har ansvaret for at regulere og kontrollere sikkerheden, og koordineringen heraf på europæisk niveau går i den forventede retning. Selv om oprettelsen af et fælles EF-sikkerhedscertifikat på sigt er et ønskeligt mål, er det vigtigt at sikre, at nationale certifikater i alle medlemsstater i denne overgangsperiode er i overensstemmelse med de nationale regler, at det rullende godsmateriel er i overensstemmelse med reglerne, og at det certificerede personale er kompetent.

2.1.5. Regionsudvalget vil gerne henlede Kommissionens opmærksomhed på problemerne vedrørende sikkerhed, negativ indvirkning på passagerne og manglende klare ansvarsområder, der kan opstå som følge af privatisering og efterfølgende opsplitning af jernbaneindustrien, således som det lige har været tilfældet i Det Forenede Kongerige.

2.1.6. For at beskytte de forskellige områder og befolkninger ønsker Regionsudvalget, at de territoriale myndigheder i deres egenskab af myndigheder med ansvar for de lokale politikker for transport og fysisk planlægning fuldt ud inddrages i fastlæggelsen af fælles mål for sikkerheden, hvad angår den del af befolkningen, der bor tæt på jernbanen, og som udsættes for de risici, der nødvendigvis er forbundet med jernbanegodstrafikken, især ved gennemkørslerne i følsomme områder eller områder, som er tæt befolket, og hvad angår den del af jernbanenettet, hvorpå der kører passagertog.

2.1.7. Regionsudvalget bifalder forslagene i kapitel 5 i direktivet om sikkerhed, som omhandler uafhængig efterforskning af ulykker og hændelser ved jernbanerne. Regionsudvalget er i høj grad enig i udtalelsen om, at en sådan efterforskning under ingen omstændigheder skal dreje sig om skyld- eller ansvarsfordeling.

2.1.8. Regionsudvalget har i høj grad den holdning, at den faktuelle efterforskning af en ulykke ikke må hindres eller forsinkes af juridiske procedurer, og det skal sikres, at alle de sikkerhedsspørgsmål, der kan opstå som en følge af denne faktuelle efterforskning, behandles så hurtigt som muligt, ligesom der så hurtigt som muligt bør gennemføres henstillinger. Regionsudvalget har den holdning, at der skal være to særskilte procedurer, dvs. en faktuel efterforskning af årsagen til ulykken, der kunne resultere i relevante henstillinger for at forebygge eller mindske fremtidige hændelser, og - om nødvendigt - en retlig procedure for fordeling af det strafferetlige ansvar.

2.1.9. Ved fastsættelsen af fælles sikkerhedsmål og fælles sikkerhedsmetoder, der vedrører "samfundsmæssige risici", er det altså vigtigt, at det klart nævnes, at de lokale og regionale myndigheder inddrages i fastsættelsen af de nationale mål og metoder, der henhører under de nationale myndigheders kompetenceområde inden for sikkerhed.

2.1.10. Det er ligeledes vigtigt, at det i direktivforslaget klart nævnes, at de berørte lokale og regionale myndigheder (på lige fod med de andre nævnte aktører) skal være målgruppe for informationen om undersøgelserne og resultaterne heraf. Ligeledes skal de, hvis de ønsker det, have mulighed for at deltage i undersøgelsesarbejdet.

2.2. Nettenes interoperabilitet

2.2.1. Regionsudvalget er enig i, at den manglende interoperabilitet, der kendetegner jernbanerne i EU, er en stor hindring for yderligere udvikling af et ægte europæisk jernbanesystem. Regionsudvalget bifalder bestemmelserne om gensidig sikkerhedscertificering af rullende materiel samt den nuværende tendens hen imod standardiserede former for rullende materiel, der kan køre på tværs af de nationale grænser, når krav om lastning og sporafstand gør det muligt. Indtil der vedtages tekniske specifikationer for interoperabilitet, bør der fremmes procedurer for gensidig anerkendelse mellem medlemsstaterne for at undgå funktionsforstyrrelser, der er til skade for trafiksikkerheden, særlig i tilfælde af blandet transport (person- og varetransport).

2.2.2. Regionsudvalget bifalder den nuværende indsats for at arbejde proaktivt med ansøgerlandene samt arbejdet for at opnå interoperabilitet.

2.2.3. Regionsudvalget godkender de retningslinjer, der foreslås for fastsættelse af tekniske specifikationer for interoperabilitet, fastsættelsen af en ordning for registrering af det rullende materiel samt oprettelse af et register over infrastrukturer og rullende materiel, som alle er nødvendige instrumenter, der skal skabe større gennemsigtighed.

2.2.4. Regionsudvalget vurderer ligeledes, at vedtagelsen af tekniske specifikationer for interoperabilitet kan harmonisere udbuddet af rullende materiel og dermed på samme tid skabe større udvalg af leverandører og større udbud af materiel, hvilket kun kan nedbringe priserne på det rullende materiel, som er en betingelse for bedre produktivitet i sektoren.

2.2.5. Regionsudvalget finder det uheldigt, at der ikke findes en klar og realistisk tidsplan for godkendelsen og gennemførelsen af de tekniske specifikationer for interoperabilitet, især i betragtning af udvidelsen af de tekniske specifikationer til at omfatte hele jernbanenettet for konventionelle tog. Det foreslås nemlig i artikel 2 i direktivforslaget om interoperabilitet, at artikel 1 i direktiv 2001/16/EF ændres, idet der skal tilføjes et afsnit om en sådan udvidelse pr. 1. januar 2008.

2.2.6. De territoriale myndigheder er ofte tilknyttet finansieringen af infrastrukturerne og det rullende materiel, herunder nettet for konventionelle tog, og det er vigtigt at evaluere de omkostninger, der er forbundet med at få de forskellige aspekter til at stemme overens med kravene - både hvad angår interoperabilitet og sikkerhed. Det er især vigtigt, at denne finansielle byrde ikke skaber tvivl om de tidligere fastsatte prioriteter, herunder hvad angår reduktionen af flaskehalse samt oprettelsen af forbindelser mellem perifere regioner og det transeuropæiske jernbanegodstransportnet. Regionsudvalget ønsker, at der iværksættes en forudgående undersøgelse af den finansielle virkning af en sådan udvidelse til nettet for almindelige tog, så der kan fastlægges realistiske mål for udbredelsen af interoperabiliteten. Man bør være opmærksom på, at anvendelsen af de tekniske specifikationer for interoperabiliteten på grund af den blandede jernbanetransport både vedrører den regionale og nationale persontransport og altså gør det nødvendigt, at det pågældende rullende materiel er i overensstemmelse med kravene.

2.2.7. Selv om det i direktivforslaget anføres, at hensynet til de tekniske specifikationer for interoperabiliteten kun umiddelbart omfatter oprettelsen af nye infrastrukturer (samt også reparations- og vedligeholdelsesarbejdet) og erhvervelsen af nyt materiel, vil den reelle åbning af nettet for konventionelle tog først vil blive en realitet, når infrastrukturerne og det rullende materiel reelt er i overensstemmelse med kravene. I betragtning af det nuværende fornyelses- og arbejdstempo virker den foreslåede fremskyndelse af den tidsplan, der blev foreslået i forbindelse med det første jernbanepakke, ikke hensigtsmæssig.

2.2.8. Godkendelse af de tekniske specifikationer for interoperabiliteten er således en forudsætning for at sikre, at tilpasningen af det kørende materiel (eller fornyelsen heraf, hvad angår det ældste udstyr) foregår i overensstemmelse med de nye regler for interoperabilitet. På samme måde skal der forudses en rimelig frist på fem år for bringe udstyret i overensstemmelse med reglerne, således at de nødvendige investeringer, som kan være særligt tunge for visse regioner, kan planlægges.

2.3. Oprettelse af et europæisk jernbaneagentur

2.3.1. Regionsudvalget værdsætter oprettelsen af et teknisk agentur, der skal bistå Kommissionen og medlemsstaterne med at harmonisere reglerne for nettenes sikkerhed og interoperabilitet på oprettelsen af et ægte integreret europæisk jernbanenet.

2.3.2. Det er dog nødvendigt at sikre, at de midler, der foreslås afsat til dette agentur, er forenelige med de opgaver, som det tildeles, og at de undersøgelsesbeføjelser, som det måtte blive tildelt, er forenelige med de forskellige medlemsstaters lovgivning.

2.3.3. Regionsudvalget anbefaler, at det europæiske jernbaneagentur skal kunne sikre, at liberaliseringen ikke fører til, at der bruges færre penge på sikkerhed eller investeringer i fast infrastruktur på jernbanenettet. Agenturet bør anvendes således, at alle netværksfordele for passagerer og godstransportkunder bibeholdes.

2.3.4. Regionsudvalget bemærker med bekymring, hvilken virkning det har haft på godstrafikken gennem Kanalen, at Frankrigs og Storbritanniens regeringer uden held har forsøgt at hindre asylansøgere i at tage til Storbritannien gennem Kanalen, hvilket i væsentlig grad har reduceret antallet af godsbanetjenester i Kanalen.

2.3.5. I lyset af den sandsynlige stigning i antallet af asylansøgere og større arbejdsmobilitet i EU ønsker Regionsudvalget, at der foretages en undersøgelse af behovet for en international gruppe af eksperter - eventuelt i forbindelse med det europæiske jernbaneagentur - der skal have til opgave at undersøge sikkerhedsanliggender og fælles politikmetoder på tværs af EU's jernbaner, således som man har erfaring med i luftfartsektoren.

2.3.6. Regionsudvalget ønsker, at Kommissionen udarbejder flere forslag om det foreslåede jernbaneagenturs rolle i forbindelse med uafhængige efterforskninger af alvorlige ulykker eller dødsulykker med henblik på at sikre, at der føres en fælles database på europæisk niveau. Regionsudvalget ønsker også, at Kommissionen fremsætter yderligere forslag om, hvorvidt henstillinger, der fremsættes i forbindelse med uafhængige efterforskninger, bør gennemføres i hele EU.

2.4. Fællesskabets tiltrædelse af konventionen om internationale jernbanebefordringer (COTIF)

2.4.1. Regionsudvalget godkender henstillingen til Rådet om at bemyndige Kommissionen til at føre forhandlinger om vilkårene for tiltrædelse af COTIF, skønt en sådan tiltrædelse er betinget af Vilnius-protokollens ikrafttræden.

2.5. Ændring af direktiv 91/440/EF om udvikling af Fællesskabets jernbaner

2.5.1. Regionsudvalget bemærker, at Kommissionen og Parlamentet ønsker at fremskynde åbningen af markedet for godstransport på jernbanenettet, herunder de nationale net, så hele det konventionelle net omfattes. Dermed rokkes der ved den tidsplan, som blev aftalt ved vedtagelsen af den første jernbanepakke og fastlæggelsen af det transeuropæiske net for international godstransport, uden at der endnu er foretaget en evaluering af effekten af denne første store reform og skønt omsætningen i national lovgivning af direktiverne fra 2001 endnu ikke er afsluttet.

2.5.2. Regionsudvalget mener ikke, at det haster med at få ændret den fastlagte prioritering, som på den ene side ikke forhindrer de lande, som måtte ønske det, og hvis net hurtigt kan bringes i overensstemmelse med de tekniske specifikationer for interoperabiliteten (TSI), i at åbne markedet for godstransport ad jernbane, og på den anden side giver de traditionelle operatører i visse lande en realistisk frist for tilpasning. De bestemmelser, der blev fastlagt i den første jernbanepakke, giver hver medlemsstat mulighed for at træffe afgørelse om åbningen af deres nationale godstransportmarked afhængigt af den interne situation og perspektiverne for udviklingen af jernbanegodstransporten. En overilet åbning af de nationale markeder vil i visse tilfælde kunne undergrave den finansielle situation for de traditionelle operatører, som er gået i gang med en gennemgribende omstrukturering med negative følger for beskæftigelsen.

2.5.3. Regionsudvalget minder om, at fremme af godstransport ad jernbane er et led i en overordnet strategi, hvor de forskellige foranstaltninger, herunder dem, som omfattes af "MARCO POLO"-programmet, skal gennemføres sideløbende, hvad enten der er tale om takstfastsættelse for brug af vej- og jernbaneinfrastrukturer, harmonisering og overholdelse af sociale bestemmelser, iværksættelse af interoperabilitet og indførelse af fælles sikkerhedsnormer eller afhjælpning af kapacitetsunderskud og forbedring af adgangen til afsides liggende regioner. En for tidlig generel åbning af alle nationale markeder for godstransport, uden at førnævnte betingelser er opfyldt, vil ikke forbedre jernbanernes konkurrenceevne over for de øvrige transportformer og kan føre til, at de traditionelle operatører efterhånden erstattes af nye operatører på de mest rentable markeder, således at de traditionelle operatørers konkurrencestilling forringes, om end der kan være visse positive aspekter forbundet hermed (såsom udvikling af små operatører på regionalt plan). Under alle omstændigheder kan denne udvikling forværre diskriminationen mht. adgang til velfungerende tjenester for de svageste regioner.

2.5.4. Følgelig går Regionsudvalget ikke ind for, at der ændres på den tidsplan, som blev fastlagt ved vedtagelsen af den første jernbanepakke, og anser det for vigtigere at sigte mod iværksættelsen af det transeuropæiske net for international godstransport som oprindeligt fastlagt.

2.5.5. Regionsudvalget foretrækker således, at fristen for dette direktivs ikrafttræden følger de oprindelige bestemmelser, dvs. at den afhænger af vedtagelsen af Kommissionens evalueringsrapport om anvendelsen af de foregående direktiver (som i henhold til artikel 14 i direktiv 91/440/EØF skal offentliggøres inden den 15. marts 2005).

3. Forslag til ændringer

Følgelig foreslår Regionsudvalget følgende ændringer:

3.1. til forslaget til direktiv om jernbanesikkerhed

3.1.1. I artikel 4, stk. 1, tilføjes følgende:

"I forbindelse med udarbejdelsen af nationale sikkerhedsforskrifter vedrørende samfundsmæssige risici inddrages de berørte regionale myndigheder i fastlæggelsen af mål og metoder, som henhører under de nationale sikkerhedsmyndigheders kompetence."

3.1.2. Artikel 12, stk. 1, ændres som følger:

"Togførere, personale, der udfører sikkerhedskritiske opgaver, og personale, der ledsager togene fra en..."

3.1.3. Artikel 12, stk. 2 (første og andet punktum) ændres som følger:

"Medlemsstaterne sørger for, at jernbanevirksomheder, der ansøger om et sikkerhedscertifikat, har adgang på retfærdige og ikke-diskriminatoriske vilkår til efteruddannelsesfaciliteter for togførere, personale, der udfører sikkerhedskritiske opgaver, og personale, der ledsager togene, såfremt sådan efteruddannelse er nødvendig for at opfylde sikkerhedscertifikatets krav",

og

"Den tilbudte efteruddannelse skal omfatte nødvendigt banekendskab, driftsregulativer, signal- og styringskontrolsystemet, gældende sikkerheds-, katastrofe- og beredskabsprocedurer samt de relevante sprog for de strækninger, hvorpå der drives togtrafik".

3.1.4. Artikel 21, stk. 3, ændres som følger:

"3. Undersøgelsen gennemføres under størst mulig åbenhed, så alle parter får mulighed for at blive hørt og underrettet om resultaterne. Den relevante infrastrukturforvalter og de involverede jernbanevirksomheder, sikkerhedsmyndigheden, de berørte regionale myndigheder, ofrene og deres familie, ejere af beskadigede genstande, fabrikanter, involverede beredskabstjenester og repræsentanter for personale og brugere underrettes om undersøgelsen og dens resultater og får i det omfang, det er praktisk muligt, mulighed for at deltage i forløbet."

3.2. til forslaget til direktiv om interoperabilitet

3.2.1. Artikel 2, stk. 2, ændres som følger:

"I artikel 1 indsættes som stk. 3:

'3. Fem år efter vedtagelsen af de samlede TSI'er og senest den 1. januar 2010 udvides anvendelsesområdet for dette direktiv til hele jernbanesystemet med undtagelse af infrastruktur og rullende materiel, der udelukkende anvendes til lokale, historiske eller turistmæssige formål, og som er adskilt fra resten af jernbanesystemet.'"

3.3. til forslaget om ændring af direktiv 91/440

3.3.1. Artikel 2, stk. 1, ændres som følger:

"Medlemsstaterne sætter de nødvendige love og administrative bestemmelser i kraft for at efterkomme dette direktiv inden for 18 måneder efter vedtagelsen af Kommissionens evalueringsrapport om anvendelsen af de tidligere direktiver i henhold til artikel 14 i direktiv 91/440/EØF. De underretter straks Kommissionen herom."

Bruxelles, den 10. oktober 2002.

Albert Bore

Formand for

Regionsudvalget

(1) EFT C 317 af 6.11.2000, s. 22.

(2) EFT C 107 af 3.5.2002, s. 51.